Wagte lig beseer toe transitowa brandDie toneel op die N1 wes van Johannesburg. (Foto: ER24) Vier veiligheidswagte het wonderbaarlik net geringe beserings opgedoen toe hul transitovoertuig Maandagaand op die N1 suid, wes van Johannesburg vermoedelik opgeblaas is. ’n Paramedikus van ER24 wat nie ten tyde van die voorval aan diens was nie, het kort nadat die voertuig aangeval is, op die toneel afgekom. Werner Vermaak, woordvoerder van ER24, sê die betrokke medikus was ná ’n skof op pad huis toe hy ŉ brandende voertuig op die snelweg opgemerk het. Die medikus het ondersoek ingestel en vier brandende voertuie, waaronder die transitovoertuig, aangetref. “Na wat verneem word was hulle moontlik deel van die aanvanklike voorval,” sê hy. Die nooddienste is na die toneel ontbied en die vier wagte is vir geringe beserings behandel voordat hulle na ’n hospitaal vir verdere mediese behandeling geneem is. Die Gautengse polisie het intussen gesê daar word na meer as 30 verdagtes gesoek in verband met die transitorooftog. Die verdagtes het in meer as agt voertuie op die transitovoertuig toegeslaan. Drie van dié voertuie is op die toneel deur die verdagtes aan die brand gesteek. ‘n Saak van transitoroof, gewapende roof en poging tot moord word ondersoek. Die toneel op die N1 wes van Johannesburg. (Foto: ER24)